प्रसिद्ध अभिनेता नाना पाटेकर पर अभिनेत्री तनुश्री दत्ता द्वारा लगाये गए यौन शोषण के आरोपों के बाद सोशल मीडिया पर #MeToo आन्दोलन जंगल में आग की तरह फैल गया है. लगातार फिल्म इंडस्ट्री, मीडिया, राजनीति समेत हर क्षेत्र से महिलाएं अपनी-अपनी आपबीती दुनिया को सुनाने के लिए सामने आ रही है. मनोरंजन जगत में साजिद खान, चेतन भगत, उत्सव चक्रबर्ती और अदिति मित्तल से ले कर एम.जे. अकबर, मेघनाद बोस, विनोद दुआ सरीखे पत्रकार और केन्द्रीय मंत्री भी इन आरोपों की चपेट में आ रहे है. लेकिन MeToo आन्दोलन महीने भर पहले केवल भारत में शुरू हुआ एक हैशटैग मात्र नहीं है. MeToo आन्दोलन आज से 12 साल पहले अफ्रीकी-अमरीकी समाज सुधारक टराना बर्क द्वारा सोशल मीडिया साईट myspace पर शुरू किया गया था. बर्क का मुख्य उद्देश्य महिलाओं को अपने साथ हुए अभद्र व्यव्हार को व्यक्त करने के लिए और उसके खिलाफ आवाज़ उठाने के लिए एक मंच उपलब्ध कराना था.